Yildiz Akdogan (S), 2009-05-26:
Landsorganisation af Kvindekrisecentre, forkortet LOKK, modtog for 1 års tid siden et opkald fra en ung pige, der var blevet indlagt efter selvmordsforsøg.
Den unge pige havde pakistansk baggrund, og hendes historie begyndte med, at den dag, hun fortalte sin familie om sin kæreste, som gerne ville giftes med, blev hun kørt ud på en strand og gennembanket.
Efterfølgende blev hun af sin far og onkel kørt på hospitalet, hvor der blev forklaret, at hun var faldet ned ad en trappe.
Den pakistanske pige prøvede at tage sit eget liv, men blev heldigvis indlagt, inden det var for sent, og først derefter søgte hun LOKK om hjælp.
Rigspolitiets Nationale Efterforskningscenter, også kaldet for NEC, begyndte i 2006 en systematisk registrering af æresforbrydelser landet over.
Ved udgangen af 2008 var der registreret over 400 tilfælde af vold, trusler, tvang og frihedsberøvelse.
Fra Socialdemokraternes side vil vi gerne slå fast, at alle borgere i vores samfund har grundlæggende rettigheder, som vi vil gøre alt for at forsvare.
Derfor er vi stærkt optaget af at forhindre tvangsægteskaber og æreskriminalitet, ligesom vi optaget af, at de unge, som fanges i såkaldte generationskonflikter, har adgang til kvalificeret rådgivning og konkret hjælp i deres ulykkelige situation. En række sager i de seneste år - som den pakistanske piges - har med al tydelighed vist, at de relevante myndigheder ikke i tilstrækkelig grad er i stand til at håndtere denne type konflikter.
Vi husker alle den unge Ghazala, der blev myrdet af sin familie, fordi hun fulgte sit hjerte.
Vi ønsker ikke, at dette gentager sig nogen sinde.
Derfor er det også vigtigt at tænke bredt, forebyggende og i helheder.
Derfor har oppositionen i fællesskab fremsat dette beslutningsforslag.
Den nuværende udlændingepolitik antager, at udlændingeregler alene kan hindre tvangsægteskaber og hjælpe unge indvandrere, som føler sig presset til at indgå arrangerede ægteskaber.
Tvangsægteskaber standser imidlertid ikke, fordi man forbyder familiesammenføring i Danmark.
I nogle tilfælde risikerer man at sende problemet videre til f.eks. vores nabolande - de samme nabolande, der også modtager ofrene for tvangsægteskaber på deres krisecentre, fordi den nuværende hjælp og støtte i Danmark ikke er
til stede.
Et land, vi kan lade os inspirere af, er England, hvor man har en meget omfattende politik mod tvangsægteskaber og æresrelateret vold.
I England har man erklæret det uacceptabelt, at ofrene lades i stikken, og at forældre, der begår den mest alvorlige forbrydelse mod deres børn, forbliver ustraffet.
Vi foreslår derfor regeringen at foretage de nødvendige ændringer, så der ydes en samlet og human indsats mod tvangsægteskaber og æreskriminalitet.
Vi ønsker både lovændringer med et nationalt kriseberedskab og et særligt polititilhold, men også en samlet tilgang til og forståelse af tvangsægteskabsproblematikken og konkrete retningslinjer målrettet alle offentlige myndigheder, som kommer i kontakt med ofre for tvangsægteskaber.
Alle myndigheder fra politiet til den lokale skolelærer skal arbejde sammen ud fra de samme kriterier.
Det er ment som en helhedsindsats og hjælp til den enkelte faggruppe, kommune eller folkeskole eller anden offentlig myndighed, der ikke skal stå alene med problemerne, men kan have redskaberne til at håndtere de generationskonflikter, som kan udvikle sig til æreskriminalitet og tvangsægteskaber.
Vi vil hverken tolerere æreskriminalitet eller tvangsægteskaber, og derfor opfordrer vi også regeringen til at støtte det her forslag.
Tak for det.
Det er glædeligt at høre, at ordføreren er meget åben over for at lade sig inspirere af nogle af de her punkter - modsat ministeren, der var ret afvisende over for det hele.
Ordføreren nævnte selv, at NEC har registreret systematisk siden 2006, men siden 2006 er der også registreret knap 400 tilfælde af borgere, primært kvinder, der på den ene eller den anden måde har været udsat for trusler, tvang, vold eller frihedsberøvelse.
Så det kan godt være, at ordføreren synes, at 24-års-reglen er enormt god og fungerer - det er der heller ikke nogen der sætter spørgsmålstegn ved, i hvert fald ikke nu - men den er åbenbart ikke god nok.
Det her forslag fra oppositionens side var jo et forsøg på at kigge på helheder helt fra forebyggelsesprocesssen til, hvad der netop kan tages af konkrete initiativer.
Så jeg vil egentlig gerne spørge, om ordføreren ikke kan se, at der måske er nogle flere ting, der kan gøres, end kun at referere til 24-års-reglen.